[{"text_idx": "#000001", "text": "La arkeologio je la servo de la naciismo"}, {"text_idx": "#000004", "text": "Tiun konatan falsaj\u0302on, kiu ec\u0302 nun pus\u0302as milojn da homoj promeni sub arda somera suno en la kampoj de Kastilio, mi rilatigas kun naciismo, kiu estas koncepto tre posta, ne pro kaprico, sed c\u0302ar mi vidas ambau\u0306 fenomenojn, patriotismon kaj popolan religion, kiel du manifestig\u0302ojn de simila koncepto, la grupismo. Ili tre interrilatas en alia konata elpensaj\u0302o, kia estas la apero de la Virgulino al humila indiano Johano Diego en Guadalupo, kiu sukcesis unuigi la meksikian patriotismon kaj la katolikan tradiciismon en la malric\u0302a popolanaro de Meksikio, kiel oni povas vidi en aparta pag\u0302o de mia retejo."}, {"text_idx": "#000005", "text": "Tiu uzo de la religio por legitimi naciismon ne estas tiom ofte nun en okcidentaj socioj, sed la fenomeno ankorau\u0306 dau\u0306ris sufic\u0302e longe en mia lando. La hispania patriotismo multe uzis g\u0302in ec\u0302 post la mezo de la pasinta jarcento. Ankau\u0306 la eu\u0306skia estis tre speciala pri tio, kaj tiom proksime kiel 1931 la virgulinaj aperadoj de Ezkioga fortigis la vaskian apartig\u0302emon disde la novaj respublikanaj au\u0306toritatoj. Kaj ec\u0302 la malnovaj falsigoj povas havi dau\u0306rajn konsekvencojn ec\u0302 nun: ni nur konstatu kiel la ekzisto de Vatikano ne povas eksplikig\u0302i se oni ne memoras pri la falsa \u201cDonacado de Konstantino\u201d."}]